Informācija medijiem

Rīga, 28.11.2024

**Noskaidroti konkursa “Sakoptākais mežs” finālisti**

**Latvijas Meža īpašnieku biedrības (LMĪB) konkursa “Sakoptākais mežs” žūrija ir izvērtējusi visus konkursam pieteiktos īpašumus un izvirzījusi trīs finālistus. Finālisti ir saimniecības “Kraujiņas” īpašnieks Uno Anže no Lejasciema pagasta, saimniecības “Vīndedži” īpašniece Diāna Leikuse no Augšdaugavas novada un saimniecības “Struteles Avotiņi” īpašnieks Gints Nordens no Tukuma novada.**

Konkursa pirmās vietas un balvas «Par ilgtspējīgu saimniekošanu» ieguvējs tiks paziņots 11. decembrī - meža nozares gada balvas «Zelta čiekurs» svinīgajā pasniegšanas ceremonijā. Šogad tā notiks Mežaparka lielās estrādes Kokaru zālē.

Šī gada konkurss pierādīja, cik daudzveidīgi ir meža īpašnieki savās apsaimniekošanas mērķu izvēlēs un pieejās. Tomēr, neskatoties uz šo dažādību, visus saimniekus vienoja kopīga īpašība – spēja pamatot savas veiktās izvēles, balstoties uz personīgajām vērtībām, pieredzi un iespējām, izpelnoties komisijas cieņu.

Konkursa finālistus noteica plaši pārstāvēta žūrija, kuras sastāvā bija eksperti no mežsaimniecības, izglītības, kultūras un vides nozarēm. Žūrijas darbs ietvēra gan konkursa pieteikumu analīzi, gan klātienes vizītes, kuru laikā tika novērtēts saimnieku ieguldījums mežsaimniecības ilgtspējīgā attīstībā.

Konkursā kopā tika saņemti 20 pieteikumi no Gulbenes, Ogres, Tukuma, Cēsu, Krāslavas, Ventspils, Augšdaugavas, Dobeles un Jēkabpils novadiem. No tiem otrajai kārtai tika izvēlēti desmit īpašumi, kurus žūrijas locekļi, dodoties pie mežu īpašniekiem, vērtēja klātienē.

Konkursanti tika vērtēti, analizējot meža īpašnieku ieguldījumu produktīvu un noturīgu mežaudžu izveidē. Īpaša uzmanība tika pievērsta atjaunošanai, mežizstrādei, kopšanai, meža infrastruktūrai, ainavas elementu plānošanai un zinātniski pamatotu metožu izmantošanai ilgtspējīgā meža apsaimniekošanā.

Papildu informācija:

Sigita Alksne

Latvijas Meža īpašnieku biedrības organizētā konkursa „Sakoptākais mežs”

Projektu vadītāja

Tālr.+371 26814105

e-pasts: sigita.alksne@mezaipasnieki.lv